CELEX: 62018TN0442
Language: et
Date: 2018-07-18 00:00:00
Title: Kohtuasi T-442/18: 18. juulil 2018 esitatud hagi – Aeris Invest versus EKP

3.9.2018   
            
            
               ET
            
            
               Euroopa Liidu Teataja
            
            
               C 311/15
            
         
      18. juulil 2018 esitatud hagi – Aeris Invest versus EKP
      (Kohtuasi T-442/18)
      (2018/C 311/16)
      Kohtumenetluse keel: hispaania
      
         Pooled
      
      
         Hageja: Aeris Invest Sàrl (Luxembourg, Luksemburg) (esindajad: advokaadid S. Chimenos Minguella ja G. Ferrer Gonzálvez)
      
         Kostja: Euroopa Keskpank (EKP)
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Keskpanga vastavalt 8. mai ja 9. veebruari 2018. aasta otsused LS/MD/18/141 ja LS/PT/2018/9 ning
               
            
                  —
               
               
                  mõista kohtukulud välja Euroopa Keskpangalt.
               
            
         Väited ja peamised argumendid
      
      Käesoleva hagi ese on tühistada Euroopa Keskpanga (edaspidi „EKP“) 8. mai 2018. aasta otsus LS/MD/18/141, mis käsitleb EKP dokumentidega tutvumise taotlust, ning varasem Euroopa Keskpanga 9. veebruari 2018. aasta otsus LS/PT/2018/9, mis käsitleb EKP dokumentidega tutvumise taotlust.
      Hagi põhjenduseks esitab hageja viis väidet.
      
                  1.
               
               
                  Esimene väide, et EKP vaidlustatud otsused, millega keelduti lubamast tutvuda taotletud dokumentidega, ei ole piisavalt põhjendatud, kuna neis ei ole nõuetekohaselt arvesse võetud ühenduse seadusandja poolt silmas peetud eesmärke füüsiliste ja juriidiliste isikute Euroopa institutsioonide dokumentidega tutvumise õiguse kehtestamisel läbipaistvas menetluses ja võttes arvesse hea halduse ja kodanikuosaluse põhimõtteid. Lisaks sellele on EKP kasutatud argumendid üldised. EKP ei võta arvesse, et taotletud dokumentide avalikustamine ei saa kuidagi mõjutada otsustusprotsessi nõuetekohast läbiviimist krediidiasutuste lõpetamise menetluse raamistikus. Lisaks sellele ei ole krediidiasutuste lõpetamine mitte ainult lõpetatud, vaid käimas on kohtulik läbivaatamismenetlus, mistõttu dokumentidega tutvumise lubamisest keeldumine muudab keeruliseks kohtu enda kontrollimenetlust. Viimaks, otsustes ei ole arvesse võetud seda, et dokumentidega tutvumise ainus eesmärk on tagada Euroopa Liidu põhiõiguste harta artiklis 47 tagatud õigus tõhusale õiguskaitsevahendile.
               
            
                  2.
               
               
                  Teine väide, et vaidlustatud otsused rikuvad otsuse BCE/2004/3 artikli 4.1 punkti c, kuna neist on keeldutud lubamast hagejal tutvuda taotletud teabega põhjendusel, et dokumendid on kas tervikuna või osaliselt kaitstud üldise eeldusega juurdepääsu puudumise kohta, kuna need on konfidentsiaalsed dokumendid, mis on kaitstud institutsioonide suhtes kohaldatava ametisaladusega. Seda üldist eeldust juurdepääsu puudumise kohta ei ole sõnaselgelt ette nähtud kohaldatavates vastava valdkonna õigusnormides ning kui see eksisteeriks, siis see ei oleks kohaldatav, kuna dokumentidega tutvumise õiguse erandeid ei ole võimalik laialt ja analoogia alusel tõlgendada.
               
            
                  3.
               
               
                  Kolmas väide, et vaidlustatud otsused rikuvad otsuse BCE/2004/3 artikli 4.1 punkti c, kuna neist on keeldutud lubamast hagejal tutvuda taotletud teabega põhjendusel, et dokumendid on kas tervikuna või osaliselt kaitstud institutsioonidele kohaldatava ametisaladusega, kui need on vajalikud kohtumenetluse läbiviimiseks ning dokumentidega tutvumise taotluse rahuldamine võib takistada õigustmõistva funktsiooni teostamist või muuta selle keeruliseks.
               
            
                  4.
               
               
                  Neljas väide, et vaidlustatud otsused rikuvad otsuse BCE/2004/3 artikli 4.1 punkti a teist ja kuuendat lõiku, kui neis on väidetud, et teabe avalikustamine võib kahjustada pangandussüsteemi üldiselt.
               
            
                  5.
               
               
                  Viies väide, et vaidlustatud otsused rikuvad otsuse BCE/2004/3 artikli 4.2 esimest lõiku, kui neis on väidetud, et taotletavate dokumentide ja teabe avalikustamine võib kahjustada Banco Santanderi majanduslikke huve ning võivad mõjutada hilisemaid kontrollimisi.